Jong vrou dood aangetref in GeorgeDie liggaam van ŉ 25-jarige vrou is Maandag in ŉ gehuggie agter in ŉ erf van ŉ huis in George aangetref. Kapt. Bernadine Steyn, ŉ polisiewoordvoerder, sê die vrou se liggaam is by ŉ huis in Versfeldstraat, Conville, aangetref. “Haar liggaam is op ŉ matras gevind, sy was gedeeltelik geklee,” het Steyn Dinsdag gesê. Volgens Steyn wil dit voorkom of die vrou met ŉ stomp voorwerp in haar gesig geslaan is. ŉ Nadoodse ondersoek word gedoen om die oorsaak van haar dood te bepaal. Haar naam is nog nie bekend gemaak nie. Niemand is nog in verband met die moord in hegtenis geneem nie.